Rohivoahary

Ny rohivoahary dia ny fifandraisan'ny zavamananaina rehetra, biby sy zavamaniry ary koa ny mikrôba na zavamananaina tsy hita maso mipetraka na mampiasa na miaina amin' ny toerana na rafi-tontolo iainana iray. Mety hisy rohivoahary ohatra ao anaty rano na anaty ranomasina, na anaty ala, na koa an-tanety, na anaty ala honko. Misy noho izany ny fifanakalozana hery na angovo sy singa ifanaovan' ireo zavamananaina ireo. Ireo singa simika avy amin' ny tany, rano ary rivotra (ny ôksizenina sy karibôna ao anaty CO2 na setroka) ohatra, dia avadiky ny zavamaniry mba ho singa organika toy ny siramamy, menaka sy prôtida, ary ireny no lasa sakafon'ny biby mpihinana voalohany, dia ny mpihinana ny vokatra avy amin' ny zavamaniry toy ny bozaka na mpihinana ravin-kazo, na mpihinana voan-kazo na koa voan-javamaniry hafa sy fakan-kazo. Ireny biby mpihinana voalohany, ohatra ny vorona kely madinika ireny kosa dia ohanin' ny biby mpihinana sokajy faharoa, izany hoe mpihinana hena na nofo toy ny papango sy voromahery. Mety hisy ihany koa ny mpihinana sokajy fahatelo, sy fahafatra arakaraky ny toerana sy biby misy ao. Ankoatr' izay dia misy ny mpanapotika toy ny zavamananaina madinika tsy hita maso na mikrôba izay mamotika ny vatan'ny zava-maniry na biby efa maty. Mety tsy hohita maso izy ireny fa hitantsika amin' ny alalan'ny fahalovana. Ireny zavamananaina lò ireny kosa dia lasa zezika na sakafo hoan' ny zavamaniry indray. 
alt=Fifampiankinana ara-tsakafo anaty rano|vignette|Fifamatorana ara-tsakafo anaty rano

 Zavamananaina manana anjara andraikitra manokana eo amin' ny rohivoahary 
alt=Ny renitantely dia manana andraikitra amin'ny fanamboarana voankazo.|vignette|Fampivadiana vavimbony sy lahimbony ataon'ny renitantely
Fa ao anatin'izay dia misy ny voahary na zavamananaina manana anjara andraikitra manokana ao anatin' ilay rohivoahary. Ohatra azo raisina amin' izany ny bibikely manidina toy ny lolo sy renitantely ary ny soimanga izay mampivady ny lahimbony sy vavimbony ka mahatonga azy ireny hanjary voa. Misy koa ny zavamaniry mila ny fanampian'ireo biby sasany mba hahafahany mitsiry. Raisintsika ohatra ny gidro izay mihinana voan' ny hazo ka manaparitaka ny vihiny mba haniry any amin' ny toerana hafa. Ny ohatra mora azo indrindra dia ny olona eny ambanivohitra izay mihinana goavy ka mamindra ireo vihin' ny goavy eny amin' ny toerana nivoahany raha toa ka teny an-kalamanjana na anaty lobolobo no nanaovany izany. Ao ihany koa ireo zavamaniry na bibikely hita maso na tsy hita maso miaina anatin' ny biby na zavamaniry iray. Anisan' ireny ohatra ny katsentsitra na kankana ao anatin' ny biby na olombelona, ao koa ny holatra sy mikirôba isan-karazany izay miaina ao anaty tsinay na amin' ny vatana. Mety hitondra otrikaretina na aretina izy ireny, nefa koa mety hifameno amin'ny fiainan' ny zavamaniry na biby ianteherany. Ireo hanitriniala na ôrkide ohatra dia mitsentsitra ny rano mikoriana amin' ny hodi-kazo any anaty ala any.

 Lanjan' ny rohivoahary eo amin' ny fiainana 
alt=Radriaka|vignette|Radriaka, zavamaniry malaky fitombo
Manana ny andraikiny lehibe eo amin'ny rafi-tontolo iainana io rohivoahary io. Ny voalohany dia hoe mifampiankina avokoa ny zavamananaina rehetra. Raha misy banga na tsy ampy isa ao dia mikorontana ilay tontolo ka miteraka fikorontanan' ny fiainana. Raha mihavitsy isa ohatra ny ravinkazo nefa isika olombelona tsy sasatra ny mamokatra setroka amin' ny fomba maro isan-karazany dia haloto ny rivotra ka mety hankarary antsika. Fa ankoatr' izay koa dia mety hihena ny eton-drano vokarin' ireo ravina ireo ka hihena ny rotsak' orana. Raha mihena koa ny isan' ny mpihinana sokajy voalohany na faharoa na fahatelo dia hitombo tsy misy toy izany ny isan' ny zavamananaina sakafony ary mety hanapotika ny sasany. Ohatra hita maso ny andiam-balala izay lasa manimba ny bozaka sy voly, nefa tokony holanin'ny vorona izy ireny. Ny fampidirana karazam-biby na karazan-javamaniry eo amin' ny toerana iray ihany koa dia mety hiteraka fikorontanana eo amin' io toerana io. Ny nampidirana ny trondro fibata na Channa_striata Channa striata teto Madagasikara ohatra dia nihinana ny pirina sy zana-trondro ary trondro madinika ka nampihena ny isan' ny trondro ka nampitombo ny atodin' ny moka izay sakafon' ny trondro, ka nampirongatra ny aretina tazomoka. Toy izany ihany koa ireo fozaorana izay nanjary nanenika ny toerana mando rehetra amin' ny afovoantany sy ny manodidina. Tsy ny biby ihany fa ny zavamaniry toy ny randriaka sy mazambody ary ny tsihitafototra koa, izay malaky fitombo ka manakana ny fitsirian' ny karazan-javamaniry hafa.

alt=Fibata, Channa striata|vignette|Fibata, Channa striata

 Ohabolana mahakasika ny rohivoahary 

 Aza manao toa ny trondron' Itasy ka ny lehibe indray no mihinana ny kely.